Omkring 2000 Aalborgensere med hang til ekstreme udfordringer deltager i weekenden i løbet Nordic Race ved Lindholm Strandpark.

Nordic Race afholdes ved Lindholm Strandpark, og er en ny type af motionsløb, hvor deltagerne undervejs skal passere en lang række forhindringer som eksempelvis en vandgrav, ild og pigtråd. Nordic Race har de seneste år været afholdt i København med stor succes, men det er første gang, at løbet afholdes i Aalborg. - Man får virkelig bare lov til at give den gas. Det er et rent drengerøvsløb, siger Jonas Kronborg, der deltager i Nordic Race. I dag skulle deltagerne igennem et 6 km langt forhindringsløb med 13 forhindringer. I morgen fortsætter Nordic Race med et 14 kilometer langt løb. Her skal deltagerne blandt andet skal krydse Limfjorden og løbe på Egholm.